b"\n_START_ARTICLE_\nSchizofrenie\n_START_SECTION_\nSimptome\n_START_PARAGRAPH_\nO persoan\xc4\x83 diagnosticat\xc4\x83 cu schizofrenie poate avea halucina\xc8\x9bii (cele mai frecvente sunt reprezentate de auzirea unor voci), deliruri (adesea bizare sau de natur\xc4\x83 persecutorie) \xc8\x99i g\xc3\xa2ndire \xc8\x99i vorbire dezorganizate. Ultima poate baleia de la pierderea \xc8\x99irului g\xc3\xa2ndirii la fraze vag conectate ca \xc3\xaen\xc8\x9beles \xc8\x99i la incoeren\xc8\x9b\xc4\x83, cunoscut\xc4\x83 drept schizofazie, \xc3\xaen cazuri severe. Retragerea social\xc4\x83, indiferen\xc8\x9ba fa\xc8\x9b\xc4\x83 de \xc3\xaembr\xc4\x83c\xc4\x83minte \xc8\x99i igien\xc4\x83, pierderea motiva\xc8\x9biei \xc8\x99i a judec\xc4\x83\xc8\x9bii sunt frecvente \xc3\xaen schizofrenie._NEWLINE_Exist\xc4\x83 adesea dificult\xc4\x83\xc8\x9bi emo\xc8\x9bionale sistematice, care sunt observabile, de exemplu lipsa unui r\xc4\x83spuns emo\xc8\x9bional adecvat. Debilitatea cogni\xc8\x9biei sociale este asociat\xc4\x83 cu schizofrenia, la fel ca simptomele de paranoia; izolarea social\xc4\x83 apare frecvent. Apar frecvent probleme cu memoria de lucru \xc8\x99i memoria pe timp \xc3\xaendelungat, aten\xc8\x9bia, func\xc8\x9biile de execu\xc8\x9bie \xc8\x99i viteza de procesare a informa\xc8\x9biei. \xc3\x8entr-un subtip frecvent persoana poate r\xc4\x83m\xc3\xa2ne preponderent t\xc4\x83cut\xc4\x83, poate r\xc4\x83m\xc3\xa2ne nemi\xc8\x99cat\xc4\x83 \xc3\xaen posturi bizare sau se poate deda la agita\xc8\x9bie f\xc4\x83r\xc4\x83 sens, toate semne ale catatoniei._NEWLINE_Adolescen\xc8\x9ba t\xc3\xa2rzie \xc8\x99i debutul perioade adulte sunt perioade de v\xc3\xa2rf pentru apari\xc8\x9bia schizofreniei, ace\xc8\x99tia fiind anii critici \xc3\xaen dezvoltarea social\xc4\x83 \xc8\x99i profesional\xc4\x83 a t\xc3\xa2n\xc4\x83rului adult. La 40% dintre b\xc4\x83rba\xc8\x9bii \xc8\x99i 23% dintre femeile diagnostica\xc8\x9bi/diagnosticate cu schizofrenie, tulburarea s-a manifestat \xc3\xaenaintea v\xc3\xa2rstei de 19 ani. Pentru a reduce tulbur\xc4\x83rile de dezvoltare asociate schizofreniei, mult\xc4\x83 munc\xc4\x83 a fost depus\xc4\x83 recent pentru a identifica \xc8\x99i trata faza prodromal\xc4\x83 (de pre-manifestare) a bolii, care a fost detectat\xc4\x83 cu p\xc3\xa2n\xc4\x83 la 30 de luni \xc3\xaenainte de apari\xc8\x9bia simptomelor. Persoanele cu schizofrenie pot prezenta simptome psihotice temporare sau auto-limitate \xc8\x99i simptomele nespecifice de retragere social\xc4\x83, iritabilitate, disforie, \xc8\x99i lips\xc4\x83 de tact \xc3\xaen timpul fazei prodromale.\n_START_SECTION_\nSimptome pozitive \xc8\x99i simptome negative\n_START_PARAGRAPH_\nSchizofrenia este adesea descris\xc4\x83 \xc3\xaen termeni de simptome pozitive \xc8\x99i simptome negative (sau de lips\xc4\x83). Simptomele pozitive sunt cele pe care cei mai mul\xc8\x9bi subiec\xc8\x9bi nu le au \xc3\xaen mod obi\xc8\x99nuit, dar care sunt prezente la persoanele cu schizofrenie. Ele includ delir, g\xc3\xa2nduri \xc8\x99i vorbire dezorganizate, halucina\xc8\x9bii tactile, auditive, vizuale, olfactive \xc8\x99i gustative, considerate \xc3\xaen mod tipic drept manifest\xc4\x83ri psihotice. Halucina\xc8\x9biile sunt de asemenea \xc3\xaen mod tipic legate de con\xc8\x9binutul temei delirului. Simptomele pozitive r\xc4\x83spund \xc3\xaen general bine la medicamente._NEWLINE_Simptomele negative sunt deficien\xc8\x9be ale r\xc4\x83spunsurilor emo\xc8\x9bionale normale sau ale altor procese de g\xc3\xa2ndire \xc8\x99i r\xc4\x83spund mai pu\xc8\x9bin la medicamente. Ele includ de obicei emo\xc8\x9bii \xc8\x99i afect plat sau lipsit de sensibilitate, s\xc4\x83r\xc4\x83cia vorbirii (alogie), neputin\xc8\x9ba de a experimenta pl\xc4\x83cerea (anhedonie), lipsa dorin\xc8\x9bei de a forma rela\xc8\x9bii sociale (asocialitate) \xc8\x99i lipsa motiva\xc8\x9biei (avoli\xc8\x9bie). Cercet\xc4\x83rile sugereaz\xc4\x83 c\xc4\x83 simptomele negative contribuie mai mult dec\xc3\xa2t simptomele pozitive la proasta calitate a vie\xc8\x9bii, la handicapuri func\xc8\x9bionale \xc8\x99i la a deveni o povar\xc4\x83 pentru al\xc8\x9bii. Persoanele cu simptome preponderent negative pot avea adesea un trecut de proast\xc4\x83 adaptare \xc3\xaenaintea apari\xc8\x9biei bolii, iar r\xc4\x83spunsul la medicamente este adesea limitat.\n_START_SECTION_\nCauze\n_START_PARAGRAPH_\nO combina\xc8\x9bie de factori genetici \xc8\x99i de mediu joac\xc4\x83 un rol important \xc3\xaen apari\xc8\x9bia schizofreniei. Oamenii cu istoric familial de schizofrenie \xc8\x99i care sufer\xc4\x83 de o psihoz\xc4\x83 temporar\xc4\x83 sau auto-limitat\xc4\x83 au o \xc8\x99ans\xc4\x83 de 20\xe2\x80\x9340% de a fi diagnostica\xc8\x9bi cu schizofrenie \xc3\xaen anul urm\xc4\x83tor psihozei.\n_START_SECTION_\nAspecte genetice\n_START_PARAGRAPH_\nEstim\xc4\x83rile privind caracterul ereditar al schizofreniei variaz\xc4\x83 datorit\xc4\x83 dificult\xc4\x83\xc8\x9bii de a separa efectele genelor de cele ale mediului. Cel mai mare risc de a deveni bolnav de schizofrenie \xc3\xael au cei care au o rud\xc4\x83 de gradul \xc3\xaent\xc3\xa2i care are de asemenea schizofrenie (riscul este de 6,5%); mai mult de 40% din gemenii monozigotici ai bolnavilor de schizofrenie prezint\xc4\x83 de asemenea aceast\xc4\x83 boal\xc4\x83. Este posibil\xc4\x83 implicarea a numeroase gene \xc3\xaen producerea bolii, fiecare av\xc3\xa2nd un efect mic \xc8\x99i transmitere \xc8\x99i exprimare necunoscute. Au fost propuse mai multe gene poten\xc8\x9bial responsabile, incluz\xc3\xa2nd varia\xc8\x9biile num\xc4\x83rului de copii, NOTCH4 \xc8\x99i sectoarele (loci) proteinelor histonice. Mai multe studii de asocieri la nivelul \xc3\xaentregului genom, cum ar fi proteina cu punte de zinc 804A, au fost de asemenea corelate cu boala. Se pare c\xc4\x83 exist\xc4\x83 o suprapunere substan\xc8\x9bial\xc4\x83 \xc3\xaentre genele responsabile de schizofrenie \xc8\x99i cele responsabile de tulburarea bipolar\xc4\x83._NEWLINE_Plec\xc3\xa2nd de la premiza existen\xc8\x9bei unei baze ereditare, o \xc3\xaentrebare din psihologia evolutiv\xc4\x83 este de ce s-au perpetuat genele care m\xc4\x83resc probabilitatea de a avea o psihoz\xc4\x83, presupun\xc3\xa2nd c\xc4\x83 acest lucru ar fi o proast\xc4\x83 adaptare din punct de vedere evolutiv. O teorie pleac\xc4\x83 de la ideea de gene legate de evolu\xc8\x9bia limbii \xc8\x99i a naturii umane, dar p\xc3\xa2n\xc4\x83 azi astfel de idei r\xc4\x83m\xc3\xa2n aproape pur teoretice. O pist\xc4\x83 de r\xc4\x83spuns poate fi aceea legat\xc4\x83 de observa\xc8\x9bia corela\xc8\x9biei \xc3\xaentre creativitate, genialitate \xc8\x99i un coeficient \xc3\xaenalt de inteligen\xc8\x9b\xc4\x83 pe de-o parte, \xc8\x99i schizofrenie pe de cealalt\xc4\x83: studiile au ar\xc4\x83tat c\xc4\x83 indivizii cu comportament \xc8\x99i limbaj bizar (personalit\xc4\x83\xc8\x9bi de tip schizotipic (gen Albert Einstein sau Van Gogh), care nu sunt \xc3\xaens\xc4\x83 schizofrenici) sunt mai creativi dec\xc3\xa2t indivizii normali. Studiile au ar\xc4\x83tat o corela\xc8\x9bie \xc3\xaentre anumite variante ale unor gene (precum neuregulin 1 de ex.) recunoscute a avea o implicare \xc3\xaen patogeneza psihozelor (schizofrenia inclusiv) \xc8\x99i creativitatea celor care posed\xc4\x83 aceast\xc4\x83 variant\xc4\x83, \xc3\xaen timp ce alte studii au ar\xc4\x83tat c\xc4\x83 descenden\xc8\x9bii direc\xc8\x9bi ai celor cu psihoze sunt mai creativi dec\xc3\xa2t copii normali (f\xc4\x83r\xc4\x83 risc ereditar). Jani (January) Schofield, unul dintre pu\xc8\x9binii copii cunoscu\xc8\x9bi \xc3\xaen literatura psihiatric\xc4\x83 a se fi n\xc4\x83scut cu schizofrenie (halucina\xc8\x9bii vizuale), este o americanc\xc4\x83 diagnosticat\xc4\x83 \xc3\xaen fraged\xc4\x83 copil\xc4\x83rie (la 6 ani, cu schizofrenie infantil\xc4\x83) \xc8\x99i care a ob\xc8\x9binut un IQ de 146, \xc8\x99i asta doar pentru ca inteligen\xc8\x9ba ei atinsese atunci deja limita m\xc4\x83surabil\xc4\x83 a testelor \xc3\xaentocmite \xc3\xaen 2006 pentru copii, fiind un geniu care la 2 ani vorbea fluent, scria \xc8\x99i manifesta capacit\xc4\x83\xc8\x9bi de g\xc3\xa2ndire abstract\xc4\x83, care \xc3\xaen mod normal apar \xc3\xaen pre-adolescen\xc8\x9b\xc4\x83 (fapt care \xc3\xaens\xc4\x83 n-a \xc3\xaempiedicat maladia s\xc4\x83-i mutileze dezvoltarea intelectual\xc4\x83 \xc8\x99i evolu\xc8\x9bia social\xc4\x83).\n_START_SECTION_\nFactorii de mediu\n_START_PARAGRAPH_\nFactorii de mediu asocia\xc8\x9bi cu apari\xc8\x9bia schizofreniei includ mediul de via\xc8\x9b\xc4\x83, folosirea de droguri \xc8\x99i factorii de stres prenatali. Stilul de cre\xc8\x99tere \xc8\x99i educare a copiilor pare a nu avea niciun efect important, de\xc8\x99i bolnavii sus\xc8\x9binu\xc8\x9bi de p\xc4\x83rin\xc8\x9bi o duc mai bine dec\xc3\xa2t cei cu p\xc4\x83rin\xc8\x9bi critici sau ostili. S-a descoperit \xc3\xaen mod repetat c\xc4\x83 traiul \xc3\xaen mediul urban, \xc3\xaen copil\xc4\x83rie sau la v\xc3\xa2rsta adult\xc4\x83, dubleaz\xc4\x83 riscul de a face schizofrenie, chiar dup\xc4\x83 eliminarea efectelor datorate folosirii drogurilor recrea\xc8\x9bionale, grupului etnic \xc8\x99i m\xc4\x83rimii grupului social. Al\xc8\x9bi factori care joac\xc4\x83 un rol important includ izolarea social\xc4\x83 \xc8\x99i imigrarea, legat\xc4\x83 de adversitate social\xc4\x83, discriminare rasial\xc4\x83, \xc8\x99omaj \xc8\x99i condi\xc8\x9bii proaste de locuit.\n_START_SECTION_\nAbuzul de substan\xc8\x9be\n_START_PARAGRAPH_\nUnele droguri au fost asociate cu apari\xc8\x9bia schizofreniei, inclusiv canabisul, cocaina \xc8\x99i amfetaminele. Aproape jum\xc4\x83tate din cei care au schizofrenie folosesc \xc3\xaen mod excesiv droguri \xc8\x99i/sau alcool. Rolul canabisului ar putea fi cauzal, dar alte droguri ar putea fi folosite doar ca mecanisme de a face fa\xc8\x9b\xc4\x83 depresiei, anxiet\xc4\x83\xc8\x9bii, plictiselii \xc8\x99i singur\xc4\x83t\xc4\x83\xc8\x9bii._NEWLINE_Canabisul este corelat cu o cre\xc8\x99tere propor\xc8\x9bional\xc4\x83 cu doza a riscului de a avea tulbur\xc4\x83ri psihotice iar uzul frecvent este corelat cu dublarea riscului de psihoz\xc4\x83 \xc8\x99i schizofrenie. \xc3\x8en timp ce mul\xc8\x9bi cercet\xc4\x83tori accept\xc4\x83 ideea conform c\xc4\x83reia canabisul este o cauz\xc4\x83 ce contribuie la apari\xc8\x9bia schizofreniei, aceast\xc4\x83 ipotez\xc4\x83 r\xc4\x83m\xc3\xa2ne controversat\xc4\x83. Amfetamina, cocaina \xc8\x99i mult mai rar alcoolul pot provoca psihoze foarte asem\xc4\x83n\xc4\x83toare schizofreniei. De\xc8\x99i nu este \xc3\xaen general acceptat\xc4\x83 drept cauz\xc4\x83 a bolii, bolnavii cu schizofrenie folosesc nicotina mult mai des dec\xc3\xa2t restul popula\xc8\x9biei.\n_START_SECTION_\nFactori de dezvoltare\n_START_PARAGRAPH_\nFactori cum ar fi hipoxiile \xc8\x99i infec\xc8\x9biile sau stresul \xc8\x99i malnutri\xc8\x9bia mamei pe parcursul dezvolt\xc4\x83rii fetale pot provoca o u\xc8\x99oar\xc4\x83 cre\xc8\x99tere a riscului de a apari\xc8\x9bie a schizofreniei. Cei diagnostica\xc8\x9bi cu schizofrenie sunt mai des n\xc4\x83scu\xc8\x9bi iarna sau prim\xc4\x83vara (cel pu\xc8\x9bin \xc3\xaen emisfera nordic\xc4\x83), ceea ce poate fi un rezultat al ratei crescute de expunere la virusuri in utero. Aceast\xc4\x83 diferen\xc8\x9b\xc4\x83 este de circa 5 - 8%. Infec\xc8\x9biile cu protozoarul Toxoplasma Gondii, responsabil de toxoplasmoza, par a fi legate de schizofrenie \xc3\xaen diverse feluri: infec\xc8\x9bia acut\xc4\x83 poate produce simptome psihotice similare celor manifestate \xc3\xaen schizofrenie; anumite medicamente folosite \xc3\xaen tratamentul uman al schizofreniei manifest\xc4\x83 o ac\xc8\x9biune inhibitorie a replic\xc4\x83rii protozoarului Toxoplasma Gondii; numeroase studii au ar\xc4\x83tat c\xc4\x83 \xc3\xaen r\xc3\xa2ndul bolnavilor de schizofrenie prezen\xc8\x9ba de anticorpi pentru Toxoplasma Gondii este mai frecvent\xc4\x83 dec\xc3\xa2t \xc3\xaen popula\xc8\x9bia general\xc4\x83; expunerea copilului \xc3\xaen copil\xc4\x83rie la un mediu \xc3\xaen care exist\xc4\x83 pisici este considerat a fi un factor de risc la schizofrenie \xc3\xaen sine, pisicile fiind cunoscute a fi principalul purt\xc4\x83tor \xc8\x99i vehicul pentru protozoarul responsabil de toxoplasmoza uman\xc4\x83.\n_START_SECTION_\nMecanisme\n_START_PARAGRAPH_\nAu fost f\xc4\x83cute mai multe \xc3\xaencerc\xc4\x83ri de a explica leg\xc4\x83tura dintre afectarea func\xc8\x9bion\xc4\x83rii creierului \xc8\x99i schizofrenie. Una din cele mai frecvente este ipoteza dopaminic\xc4\x83, ce atribuie psihoza unei interpret\xc4\x83ri eronate, de c\xc4\x83tre minte, a desc\xc4\x83rc\xc4\x83rilor neuronale dopaminergice.\n_START_SECTION_\nMecanisme psihologice\n_START_PARAGRAPH_\nNumeroase mecanisme psihologice au fost implicate \xc3\xaen apari\xc8\x9bia \xc8\x99i persisten\xc8\x9ba schizofreniei. La persoanele diagnosticate cu schizofrenie, sau care prezint\xc4\x83 riscul de a face boala, au fost identificate devieri cognitive, \xc3\xaen special \xc3\xaen situa\xc8\x9bii de stres sau care produc confuzie. Unele componente cognitive pot reflecta deficite neurocognitive cum ar fi pierderi de memorie, \xc3\xaen timp ce altele pot fi legate de anumite probleme \xc8\x99i experien\xc8\x9be._NEWLINE_\xc3\x8en pofida unei manifest\xc4\x83ri demonstrate a unui afect plat, cercet\xc4\x83ri recente indic\xc4\x83 faptul c\xc4\x83 mul\xc8\x9bi indivizi diagnostica\xc8\x9bi cu schizofrenie sunt reactivi din punct de vedere emo\xc8\x9bional, \xc3\xaen particular fa\xc8\x9b\xc4\x83 de stimuli de stres sau negativi, iar aceast\xc4\x83 sensibilitate poate fi cauza vulnerabilit\xc4\x83\xc8\x9bii fa\xc8\x9b\xc4\x83 de simptome sau a apari\xc8\x9biei tulbur\xc4\x83rii. Unele date sugereaz\xc4\x83 c\xc4\x83 ceea ce constituie con\xc8\x9binutul credin\xc8\x9belor delirante sau al experien\xc8\x9belor psihotice se poate baza pe cauze emo\xc8\x9bionale, iar modul \xc3\xaen care persoana respectiv\xc4\x83 interpreteaz\xc4\x83 aceste experien\xc8\x9be poate influen\xc8\x9ba simptomatologia. Folosirea de \xe2\x80\x9ecomportamente sigure\xe2\x80\x9d pentru a evita amenin\xc8\x9b\xc4\x83ri imaginare poate contribui la cronicizarea delirurilor. Alte dovezi referitoare la rolul mecanismelor psihologice vin din evaluarea efectelor psihoterapiei asupra simptomelor schizofreniei.\n_START_SECTION_\nMecanisme neurologice\n_START_PARAGRAPH_\nSchizofrenia este corelat\xc4\x83 cu diferen\xc8\x9be subtile ale structurilor cerebrale, prezente \xc3\xaen 40-50% din cazuri \xc8\x99i de chimie cerebral\xc4\x83, \xc3\xaen timpul st\xc4\x83rilor psihotice acute. Studii care folosesc teste neuropsihologice \xc8\x99i tehnologii de ob\xc8\x9binere a imaginilor creierului, cum ar fi fMRI \xc8\x99i PET pentru a examina diferen\xc8\x9bele de activitate cerebral\xc4\x83 au ar\xc4\x83tat c\xc4\x83 diferen\xc8\x9bele care apar \xc3\xaen mod obi\xc8\x99nuit sunt \xc3\xaen lobii frontali, hippocampus \xc8\x99i lobii temporali. Reduceri ale volumului creierului, mai mici dec\xc3\xa2t cele observate \xc3\xaen cazul bolii lui Alzheimer au fost raportate \xc3\xaen zonele cortexului frontal \xc8\x99i lobilor temporali. Este \xc3\xaens\xc4\x83 nesigur dac\xc4\x83 aceste schimb\xc4\x83ri de volum sunt treptate sau preexistente apari\xc8\x9biei bolii. Aceste diferen\xc8\x9be au fost asociate cu deficien\xc8\x9be neurocognitive care sunt corelate schizofreniei. Deoarece circuitele neurale sunt afectate, s-a sugerat alternativa c\xc4\x83 schizofrenia trebuie g\xc3\xa2ndit\xc4\x83 drept o asociere de tulbur\xc4\x83ri de dezvoltare neurologic\xc4\x83._NEWLINE_S-a acordat o aten\xc8\x9bie deosebit\xc4\x83 func\xc8\x9biei dopaminei \xc3\xaen circuitul mezolimbic din creier. Aceast\xc4\x83 cercetare atent\xc4\x83 a rezultat din descoperirea accidental\xc4\x83 c\xc4\x83 medicamentele bazate pe fenotiazin\xc4\x83, substan\xc8\x9b\xc4\x83 care blocheaz\xc4\x83 func\xc8\x9bional dopamina, pot reduce simptomele de psihoz\xc4\x83. Aceast\xc4\x83 constatare este de asemenea sus\xc8\x9binut\xc4\x83 de faptul c\xc4\x83 amfetaminele, care conduc la eliberarea de dopamin\xc4\x83, pot exacerba simptomele de psihoz\xc4\x83 din schizofrenie. Influenta ipotez\xc4\x83 dopaminic\xc4\x83 sus\xc8\x9binea c\xc4\x83 activarea excesiv\xc4\x83 a receptorilor D\xe2\x82\x82 ai dopaminei era cauza (simptomelor pozitive) din schizofrenie. De\xc8\x99i postulat de aproape 20 de ani pe baza efectului de blocaj al receptorilor D\xe2\x82\x82, care este comun tuturor antipsihoticelor, abia la mijlocul anilor '90 studiile de imagini PET \xc8\x99i SPET au furnizat dovezile necesare. \xc3\x8en prezent, ipoteza dopaminei este considerat\xc4\x83 simplist\xc4\x83, \xc3\xaen parte deoarece noile antipsihotice (antipsihoticele atipice) pot fi la fel de eficace ca \xc8\x99i medicamentele mai vechi (antipsihoticele tipice), dar afecteaz\xc4\x83 de asemenea func\xc8\x9bionarea serotoninei, iar efectul lor de blocare al dopaminei este ceva mai sc\xc4\x83zut._NEWLINE_Interesul cercet\xc4\x83torilor a fost atras de neurotransmi\xc8\x9b\xc4\x83torul glutamat \xc8\x99i de func\xc8\x9bionarea redus\xc4\x83 a receptorilor NDMA pentru glutamat \xc3\xaen cadrul schizofreniei, \xc3\xaen mare parte datorit\xc4\x83 nivelelor anormal de joase de receptori de glutamat g\xc4\x83si\xc8\x9bi la autopsia creierelor celor care suferiser\xc4\x83 de schizofrenie, ca \xc8\x99i de descoperirea unor medicamente care blocheaz\xc4\x83 glutamatul, cum sunt feniciclidina sau ketamina, care pot mima simptomele si problemele cognitive asociate bolii. Func\xc8\x9bia redus\xc4\x83 a glutamatului este legat\xc4\x83 de rezultate slabe la testele care solicit\xc4\x83 lobul frontal \xc8\x99i func\xc8\x9bia hipocampal\xc4\x83, iar glutamatul poate afecta func\xc8\x9bia dopaminei, ambele fiind corelate cu schizofrenia, ceea ce sugereaz\xc4\x83 un puternic rol de mediere (posibil cauzal) al circuitelor de glutamat ale celor bolnavi. Cu toate acestea, simptomele pozitive nu r\xc4\x83spund la medica\xc8\x9bie glutamalergic\xc4\x83.\n_START_SECTION_\nDiagnostic\n_START_PARAGRAPH_\nSchizofrenia este diagnosticat\xc4\x83 fie pe baza criteriilor din Manualul diagnostic \xc8\x99i statistic al tulbur\xc4\x83rilor psihice al Asocia\xc8\x9biei Psihiatrice Americane, versiunea DSM-IV-TR, fie din Clasificarea statistic\xc4\x83 interna\xc8\x9bional\xc4\x83 a bolilor \xc8\x99i a problemelor de s\xc4\x83n\xc4\x83tate \xc3\xaenrudite a Organiza\xc8\x9biei Mondiale a S\xc4\x83n\xc4\x83t\xc4\x83\xc8\x9bii, numit ICD-10. Aceste criterii utilizeaz\xc4\x83 experien\xc8\x9bele raportate de bolnavi \xc8\x99i anomaliile de comportament raportate, urmate de evaluarea clinic\xc4\x83 efectuat\xc4\x83 de c\xc4\x83tre un profesionist \xc3\xaen domeniul s\xc4\x83n\xc4\x83t\xc4\x83\xc8\x9bii mintale. Simptomele legale de schizofrenie apar de-a lungul unui continuum al popula\xc8\x9biei \xc8\x99i trebuie s\xc4\x83 ating\xc4\x83 o anumit\xc4\x83 severitate pentru a fi pus acest diagnostic. \xc3\x8en anul 2009 nu exista niciun test obiectiv pentru diagnosticul de schizofrenie.\n_START_SECTION_\nDiagnostic diferen\xc8\x9bial\n_START_PARAGRAPH_\nSimptomele de psihoz\xc4\x83 pot fi prezente \xc3\xaen alte tulbur\xc4\x83ri mentale, inclusiv \xc3\xaen tulburarea bipolar\xc4\x83, tulburarea de personalitate borderline, intoxica\xc8\x9bia cu medicamente \xc8\x99i psihoza indus\xc4\x83 de droguri. Delirurile (\xe2\x80\x9ene-bizare\xe2\x80\x9d) sunt de asemenea prezente \xc3\xaen tulburarea de delir, iar izolarea social\xc4\x83 \xc3\xaen tulburarea de anxietate social\xc4\x83, tulburarea de personalitate evaziv\xc4\x83 \xc8\x99i tulburarea de personalitate schizotipic\xc4\x83. Comorbiditatea schizofreniei cu tulburarea obsesiv-compulsiv\xc4\x83 (TOC) apare mult mai frecvent dec\xc3\xa2t s-ar putea datora unei pure \xc3\xaent\xc3\xa2mpl\xc4\x83ri, de\xc8\x99i poate fi dificil s\xc4\x83 se disting\xc4\x83 \xc3\xaentre obsesiile din TOC \xc8\x99i delirurile din schizofrenie._NEWLINE_O examinare medical\xc4\x83 \xc8\x99i neurologic\xc4\x83 mai generale pot fi necesare pentru a exclude boli somatice care pot produce uneori simptome de psihoz\xc4\x83 asem\xc4\x83n\xc4\x83toare schizofreniei, cum sunt tulbur\xc4\x83rile metabolice, infec\xc8\x9biile sistemice, sifilisul, SIDA, epilepsia \xc8\x99i leziunile cerebrale. Poate fi necesar s\xc4\x83 fie eliminat ca diagnostic delirul, care poate fi decelat prin halucina\xc8\x9bii vizuale, debut brusc \xc8\x99i nivel de con\xc8\x99tiin\xc8\x9b\xc4\x83 variabil, ceea ce indic\xc4\x83 o afec\xc8\x9biune medical\xc4\x83 de baz\xc4\x83. Investiga\xc8\x9biile acestea nu sunt \xc3\xaen general repetate la rec\xc4\x83derea \xc3\xaen boal\xc4\x83, cu excep\xc8\x9bia prezen\xc8\x9bei unei recomand\xc4\x83ri medicale specifice sau unor posibile efecte adverse ale medica\xc8\x9biei antipsihotice.\n_START_SECTION_\nPreven\xc8\x9bie\n_START_PARAGRAPH_\nActualmente dovezile privind efectivitatea interven\xc8\x9biilor pentru prevenirea schizofreniei nu sunt concludente. De\xc8\x99i exist\xc4\x83 unele dovezi privind faptul c\xc4\x83 interven\xc8\x9bia precoce asupra persoanelor cu un episod de psihoz\xc4\x83 poate \xc3\xaembun\xc4\x83t\xc4\x83\xc8\x9bi rezultatele pe termen scurt, exist\xc4\x83 un beneficiu sc\xc4\x83zut al acestor m\xc4\x83suri dup\xc4\x83 cinci ani de la aplicarea lor. \xc3\x8encercarea de a preveni schizofrenia \xc3\xaen faza prodromal\xc4\x83 are beneficii nesigure, iar \xc3\xaen anul 2009 astfel de \xc3\xaencerc\xc4\x83ri nu erau recomandate. Preven\xc8\x9bia este dificil\xc4\x83 deoarece nu exist\xc4\x83 indicatori de \xc3\xaencredere care s\xc4\x83 prezic\xc4\x83 apari\xc8\x9bia ulterioar\xc4\x83 a bolii. Totu\xc8\x99i, unele cazuri de schizofrenie ar putea fi am\xc3\xa2nate sau posibil prevenite descuraj\xc3\xa2nd folosirea canabisului, \xc3\xaen special de c\xc4\x83tre tineri. Indivizii care provin din familii cu cazuri de schizofrenie pot fi mai vulnerabili la psihozele induse de canabis. Un studiu a descoperit c\xc4\x83 \xc3\xaen cazul tulbur\xc4\x83rilor psihotice induse de canabis, ele sunt urmate de apari\xc8\x9bia unor psihoze persistente \xc3\xaen aproximativ jum\xc4\x83tate din cazuri._NEWLINE_Cercetarea teoretic\xc4\x83 se focalizeaz\xc4\x83 asupra strategiilor care ar putea mic\xc8\x99ora inciden\xc8\x9ba schizofreniei. Una dintre abord\xc4\x83ri \xc3\xaencearc\xc4\x83 s\xc4\x83 \xc3\xaen\xc8\x9beleag\xc4\x83 ce se petrece la nivel genetic \xc8\x99i neurologic pentru a explica apari\xc8\x9bia bolii, astfel \xc3\xaenc\xc3\xa2t s\xc4\x83 poat\xc4\x83 fi dezvoltate interven\xc8\x9bii biomedicale. Totu\xc8\x99i, efectele genetice multiple \xc8\x99i variate, de mic\xc4\x83 amploare \xc8\x99i interac\xc8\x9biunile cu mediul \xc3\xaenconjur\xc4\x83tor fac ca acest lucru s\xc4\x83 fie dificil. \xc3\x8en mod alternativ, strategiile de s\xc4\x83n\xc4\x83tate public\xc4\x83 pot remedia \xc3\xaen mod selectiv factori socio-economici care sunt corela\xc8\x9bi cu rate ridicate ale schizofreniei \xc3\xaen anumite grupuri, legate de exemplu de imigrare, etnicitate sau s\xc4\x83r\xc4\x83cie. Strategiile la nivelul \xc3\xaentregii popula\xc8\x9bii ar putea promova servicii care s\xc4\x83 asigure na\xc8\x99teri s\xc4\x83n\xc4\x83toase \xc8\x99i cre\xc8\x99tere s\xc4\x83n\xc4\x83toas\xc4\x83, inclusiv \xc3\xaen domenii ale dezvolt\xc4\x83rii psihologice, cum ar fi cogni\xc8\x9bia. Totu\xc8\x99i, nu exist\xc4\x83 suficiente dovezi pentru a pune actualmente \xc3\xaen aplicare astfel de idei, iar anumite probleme generale nu sunt specifice schizofreniei.\n_START_SECTION_\nTratament\n_START_PARAGRAPH_\nTratamentul primar pentru schizofrenie este reprezentat de medicamentele antipsihotice, adeseori \xc3\xaen asociere cu suportul psihologic \xc8\x99i social. Spitalizarea poate avea loc pentru episoade severe, fie \xc3\xaen mod voluntar, fie (dac\xc4\x83 legisla\xc8\x9bia medical\xc4\x83 o permite) prin tratament for\xc8\x9bat. Spitalizarea pe termen lung se \xc3\xaent\xc3\xa2lne\xc8\x99te rar, \xc3\xaencep\xc3\xa2nd de la dezinstitu\xc8\x9bionalizarea care a debutat \xc3\xaen anii '50. Serviciile de sprijin comunitare includ centre de primire, vizite f\xc4\x83cute de c\xc4\x83tre membrii serviciilor medicale comunitare, angaj\xc4\x83ri subsidiate \xc8\x99i grupuri de sprijin; acestea se \xc3\xaent\xc3\xa2lnesc \xc3\xaen mod frecvent. Unele dovezi indic\xc4\x83 faptul c\xc4\x83 exerci\xc8\x9biul fizic regulat are un efect pozitiv asupra s\xc4\x83n\xc4\x83t\xc4\x83\xc8\x9bii fizice \xc8\x99i mentale a bolnavilor de schizofrenie._NEWLINE_Terapia convulsivant\xc4\x83 electric\xc4\x83 - TCE (electro\xc8\x99oc: Cerletti \xc8\x99i Bini, 1938) sau farmacologic\xc4\x83 (\xc8\x99ocul cardiazolic: von Meduna, 1934), precum \xc8\x99i coma hipoglicemic\xc4\x83 cu insulin\xc4\x83 (Sakel, 1933), introduse empiric pe baza unor ipoteze fiziopatologice ulterior infirmate, dar av\xc3\xa2nd totu\xc8\x99i o eficacitate cert\xc4\x83, au c\xc4\x83zut \xc3\xaen desuetudine dup\xc4\x83 introducerea tratamentului medicamentos neuroleptic. Totu\xc8\x99i, \xc3\xaen cazul unor st\xc4\x83ri catatonice grave cu pericol vital (catatonia pernicioas\xc4\x83), electro\xc8\x99ocul reprezint\xc4\x83 \xc8\x99i \xc3\xaen prezent terapia de elec\xc8\x9bie.\n_START_SECTION_\nMedicamente\n_START_PARAGRAPH_\nTratamentul de prim\xc4\x83 linie al schizofreniei este medica\xc8\x9bia antipsihotic\xc4\x83, care poate reduce simptomele pozitive \xc3\xaen decurs de 7 - 14 zile. Totu\xc8\x99i, antipsihoticele nu reu\xc8\x99esc s\xc4\x83 amelioreze simptomele negative \xc8\x99i disfunc\xc8\x9biile cognitive._NEWLINE_Alegerea antipsihoticelor administrate se bazeaz\xc4\x83 pe efecte benefice, riscuri \xc8\x99i cost. Care sunt cele mai bune antipsihotice, cele tipice sau cele atipice, r\xc4\x83m\xc3\xa2ne un aspect controversat. Ambele au rate egale de oprire \xc8\x99i de revenire a simptomelor atunci c\xc3\xa2nd antipsihoticele tipice sunt folosite \xc3\xaen doze mici sau moderate. Exist\xc4\x83 un r\xc4\x83spuns bun \xc3\xaen 40\xe2\x80\x9350% din cazuri, un r\xc4\x83spuns par\xc8\x9bial \xc3\xaen 30\xe2\x80\x9340% din cazuri \xc8\x99i rezisten\xc8\x9b\xc4\x83 (lipsa de r\xc4\x83spuns satisf\xc4\x83c\xc4\x83tor a simptomelor la dou\xc4\x83-trei antipsihotice timp de \xc8\x99ase s\xc4\x83pt\xc4\x83m\xc3\xa2ni) \xc3\xaen 20% din cazuri. Clozapina este un tratament eficace pentru cei care r\xc4\x83spund slab la alte medicamente, dar are o reac\xc8\x9bie advers\xc4\x83 poten\xc8\x9bial\xc4\x83 grav\xc4\x83, \xc8\x99i anume agranulocitoza (num\xc4\x83r sc\xc4\x83zut de celule sanguine albe) \xc3\xaen 1\xe2\x80\x934% din cazuri._NEWLINE_Referitor la efectele adverse, antipsihoticele tipice sunt asociate cu frecven\xc8\x9be mari ale efectelor secundare extrapiramidale, \xc3\xaen timp ce antipsihoticele atipice sunt asociate cu cre\xc8\x99tere \xc3\xaen greutate, diabet zaharat \xc8\x99i risc de sindrom metabolic. \xc3\x8en timp ce antipsihoticele atipice au mai pu\xc8\x9bine efecte secundare extrapiramidale, aceste diferen\xc8\x9be sunt destul de mici. Anumite antipsihotice atipice, cum ar fi chetiapina sau risperidona sunt asociate cu risc crescut de deces, \xc3\xaen compara\xc8\x9bie cu antipsihoticul tipic perfenazin\xc4\x83, iar clozapina este corelat\xc4\x83 cu cel mai mic risc de deces. Nu este clar dac\xc4\x83 noile antipsihotice reduc \xc8\x99ansa de a face sindrom neuroleptic malign, o tulburare neurologic\xc4\x83 rar\xc4\x83, dar grav\xc4\x83._NEWLINE_Pentru cei care nu vor sau nu-\xc8\x99i pot lua medicamentele \xc3\xaen mod regulat, preparatele antipsihotice d\xc3\xa9p\xc3\xb4t (\xe2\x80\x9ede depozit\xe2\x80\x9d) cu ac\xc8\x9biune pe termen lung pot fi folosite pentru a \xc8\x9bine boala sub control. Atunci c\xc3\xa2nd sunt folosite \xc3\xaen asociere cu interven\xc8\x9bii psiho-sociale, ele pot \xc3\xaembun\xc4\x83t\xc4\x83\xc8\x9bi respectarea tratamentului pe termen lung.\n_START_SECTION_\nInterven\xc8\x9biile psiho-sociale\n_START_PARAGRAPH_\nAnumite interven\xc8\x9bii psiho-sociale pot fi utile \xc3\xaen tratamentul schizofreniei, inclusiv terapia de familie, tratament comunitar asertiv, angajare subsidiat\xc4\x83, remedierea cognitiv\xc4\x83, \xc8\x99colile de meserii, terapia cognitiv-comportamental\xc4\x83 (TCC), interven\xc8\x9biile de economie simbolic\xc4\x83, interven\xc8\x9biile psiho-sociale contra abuzului de substan\xc8\x9be \xc8\x99i de control de greutate. Terapia de familie sau educa\xc8\x9bia care se adreseaz\xc4\x83 \xc3\xaentregii familii a unui bolnav poate reduce rec\xc4\x83derile \xc8\x99i spitaliz\xc4\x83rile. Dovezile privind efectivitatea TCC, fie \xc3\xaen reducerea simptomelor, fie \xc3\xaen prevenirea rec\xc4\x83derilor sunt neglijabile. S-ar putea ca terapia artistic\xc4\x83 sau teatral\xc4\x83 s\xc4\x83 nu fi fost bine studiat\xc4\x83.\n_START_SECTION_\nPrognostic\n_START_PARAGRAPH_\nSchizofrenia aduce cu sine mari costuri umane \xc8\x99i economice. Rezultatul acesteia este o speran\xc8\x9b\xc4\x83 de via\xc8\x9b\xc4\x83 cu 12\xe2\x80\x9315\xc2\xa0ani mai redus\xc4\x83, \xc3\xaen principal datorit\xc4\x83 corel\xc4\x83rii ei cu obezitatea, modul de via\xc8\x9b\xc4\x83 sedentar \xc8\x99i cu fumatul, rata crescut\xc4\x83 a sinuciderii juc\xc3\xa2nd un rol secundar. Aceste diferen\xc8\x9be \xc3\xaen ceea ce prive\xc8\x99te speran\xc8\x9ba de via\xc8\x9b\xc4\x83 au crescut \xc3\xaentre anii '70 \xc8\x99i '90, iar \xc3\xaentre anii '90 \xc8\x99i prima decad\xc4\x83 a secolului al XXI-lea nu s-au schimbat substan\xc8\x9bial \xc3\xaen cazul unui sistem de s\xc4\x83n\xc4\x83tate cu acces gratuit (Finlanda)._NEWLINE_Schizofrenia este o cauz\xc4\x83 major\xc4\x83 de handicap, psihoza activ\xc4\x83 fiind pe locul al treilea, dup\xc4\x83 cvadriplegie \xc8\x99i demen\xc8\x9b\xc4\x83, fiind o cauz\xc4\x83 mai important\xc4\x83 dec\xc3\xa2t paraplegia \xc8\x99i orbirea. Aproximativ trei sferturi dintre bolnavii de schizofrenie au un handicap continuu cu rec\xc4\x83deri. Unii bolnavi se recupereaz\xc4\x83 complet, iar al\xc8\x9bii func\xc8\x9bioneaz\xc4\x83 bine \xc3\xaen societate. Cei mai mul\xc8\x9bi bolnavi pot tr\xc4\x83i independent, cu ajutorul comunit\xc4\x83\xc8\x9bii. La cei care au un prim episod de psihoz\xc4\x83 un rezultat bun pe termen lung apare \xc3\xaen 42% din cazuri, unul intermediar \xc3\xaen 35% din cazuri, iar unul slab \xc3\xaen 27% din cazuri. Aceste rezultate par mai bune \xc3\xaen \xc8\x9b\xc4\x83rile \xc3\xaen curs de dezvoltare dec\xc3\xa2t \xc3\xaen \xc8\x9b\xc4\x83rile dezvoltate. Aceste concluzii au fost \xc3\xaens\xc4\x83 puse la \xc3\xaendoial\xc4\x83._NEWLINE_O rat\xc4\x83 a sinuciderii peste medie este corelat\xc4\x83 cu schizofrenia. Ea a fost raportat\xc4\x83 ca fiind de 10%, dar o analiz\xc4\x83 mai recent\xc4\x83 a studiilor \xc8\x99i statisticilor a revizuit aceast\xc4\x83 estimare la 4,9%, cel mai adesea \xc3\xaen perioada urm\xc4\x83toare debutului bolii sau primei intern\xc4\x83ri. Procentul bolnavilor care \xc3\xaencearc\xc4\x83 s\xc4\x83 se sinucid\xc4\x83 cel pu\xc8\x9bin o dat\xc4\x83 este de c\xc3\xa2teva ori mai mare (\xc3\xaentre 20 \xc8\x99i 40%). Exist\xc4\x83 o varietate de factori de risc, incluz\xc3\xa2nd sexul masculin, depresia \xc8\x99i un coeficient de inteligen\xc8\x9b\xc4\x83 \xc3\xaenalt._NEWLINE_Fumatul s-a dovedit puternic corelat cu schizofrenia \xc3\xaen studii efectuate \xc3\xaen diverse p\xc4\x83r\xc8\x9bi ale lumii. Folosirea de \xc8\x9bigarete este foarte mare la cei diagnostica\xc8\x9bi cu schizofrenie, estim\xc3\xa2ndu-se c\xc4\x83 80% - 90% dintre ace\xc8\x99tia sunt fum\xc4\x83tori \xc3\xaen mod regulat, \xc3\xaen compara\xc8\x9bie cu 20% din restul popula\xc8\x9biei. Bolnavii fum\xc4\x83tori tind s\xc4\x83 fumeze foarte mult, \xc3\xaen plus fumeaz\xc4\x83 \xc8\x9bigarete cu con\xc8\x9binut ridicat de nicotin\xc4\x83._NEWLINE_Unele date sugereaz\xc4\x83 c\xc4\x83 cei care sufer\xc4\x83 de schizofrenie paranoid\xc4\x83 ar putea avea o perspectiv\xc4\x83 mai bun\xc4\x83 de a tr\xc4\x83i \xc3\xaen mod independent \xc8\x99i de func\xc8\x9bionare profesional\xc4\x83 adecvat\xc4\x83.\n_START_SECTION_\nIstoric\n_START_PARAGRAPH_\nO descriere a unui comportament de tip schizofren g\xc4\x83sim deja \xc3\xaen antichitate \xc3\xaen scrierile lui Aretaeus din Cappadocia. Rapoartele despre un sindrom similar schizofreniei sunt considerate rare \xc3\xaen documentele istorice dinaintea secolului al XIX-lea, de\xc8\x99i rapoarte despre un comportament ira\xc8\x9bional, ininteligibil sau scap\xc4\x83t de sub control erau frecvente. Un studiu de caz detaliat din 1797 cu privire la James Tilly Matthews \xc8\x99i rapoartele lui Phillipe Pinel au fost publicate \xc3\xaen 1809, fiind adesea considerate ca primele cazuri ale acestei boli descrise \xc3\xaen literatura medical\xc4\x83 \xc8\x99i psihiatric\xc4\x83. Schizofrenia a fost pentru prima oar\xc4\x83 descris\xc4\x83 drept un sindrom distinct care-i afecta pe adolescen\xc8\x9bi \xc8\x99i pe tinerii adul\xc8\x9bi de c\xc4\x83tre B\xc3\xa9n\xc3\xa9dict Morel \xc3\xaen 1853, denumit d\xc3\xa9mence pr\xc3\xa9coce (tradus literal 'demen\xc8\x9b\xc4\x83 precoce'). Termenul dementia praecox a fost folosit \xc3\xaen 1891 de c\xc4\x83tre Arnold Pick \xc3\xaentr-un studiu de caz al unei tulbur\xc4\x83ri psihotice. \xc3\x8en 1893 Emil Kraepelin a introdus o diferen\xc8\x9biere general\xc4\x83 \xc3\xaen clasificarea tulbur\xc4\x83rilor mentale \xc3\xaentre dementia praecox \xc8\x99i tulburarea afectiv\xc4\x83 (numit\xc4\x83 depresie maniacal\xc4\x83 \xc8\x99i incluz\xc3\xa2nd at\xc3\xa2t depresia unipolar\xc4\x83 c\xc3\xa2t \xc8\x99i pe cea bipolar\xc4\x83). Kraepelin credea c\xc4\x83 dementia praecox era \xc3\xaen mod primar o boal\xc4\x83 a creierului, \xc3\xaen particular o form\xc4\x83 de demen\xc8\x9b\xc4\x83, distins\xc4\x83 de alte forme de demen\xc8\x9b\xc4\x83 cum ar fi boala lui Alzheimer, care apare de obicei c\xc4\x83tre b\xc4\x83tr\xc3\xa2ne\xc8\x9be._NEWLINE_Cuv\xc3\xa2ntul schizofrenie \xe2\x80\x94 care se traduce drept \xe2\x80\x9escindare a min\xc8\x9bii\xe2\x80\x9d \xc8\x99i provine din r\xc4\x83d\xc4\x83cinile grece\xc8\x99ti schizein (\xcf\x83\xcf\x87\xce\xaf\xce\xb6\xce\xb5\xce\xb9\xce\xbd, \xe2\x80\x9ea scinda\xe2\x80\x9d) \xc8\x99i phr\xc4\x93n, phren- (\xcf\x86\xcf\x81\xce\xae\xce\xbd, \xcf\x86\xcf\x81\xce\xb5\xce\xbd-, \xe2\x80\x9eminte\xe2\x80\x9d) \xe2\x80\x94 a fost inventat de Eugen Bleuler \xc3\xaen anul 1908 \xc8\x99i era menit s\xc4\x83 descrie separarea func\xc8\x9biilor \xc3\xaentre personalitate, g\xc3\xa2ndire \xc8\x99i percep\xc8\x9bie. Bleuler a descris simptomele principale drept cei patru A: Afect plat, Autism, Asocia\xc8\x9bii de idei dereglate \xc8\x99i Ambivalen\xc8\x9b\xc4\x83. Bleuler \xc8\x99i-a dat seama c\xc4\x83 boala nu era o demen\xc8\x9b\xc4\x83, deoarece starea unora din pacien\xc8\x9bii s\xc4\x83i se \xc3\xaembun\xc4\x83t\xc4\x83\xc8\x9bea \xc3\xaen loc s\xc4\x83 se \xc3\xaenr\xc4\x83ut\xc4\x83\xc8\x9beasc\xc4\x83, propun\xc3\xa2nd termenul de schizofrenie pentru aceasta. Tratamentul a fost revolu\xc8\x9bionat la mijlocul anilor '50 prin descoperirea \xc8\x99i introducerea clorpromazinei._NEWLINE_La \xc3\xaenceputul anilor '70 criteriile de diagnostic pentru schizofrenie au fost subiectul unor controverse care au dus la criteriile opera\xc8\x9bionale utilizate actualmente. Conform unui Studiu de diagnostic anglo-american din 1971, schizofrenia a fost diagnosticat\xc4\x83 mult mai des \xc3\xaen SUA dec\xc3\xa2t \xc3\xaen Europa. Aceasta se datora \xc3\xaen parte criteriilor mai laxe de diagnostic din SUA, care foloseau manualul DSM-II, \xc3\xaen timp ce Europa folosea ICD-9. Studiul lui David Rosenhan din 1972, publicat \xc3\xaen revista Science sub titlul \xe2\x80\x9eOn being sane in insane places\xe2\x80\x9d, conchidea c\xc4\x83 diagnosticul de schizofrenie din SUA era adesea subiectiv \xc8\x99i nu prezenta \xc3\xaencredere. Ace\xc8\x99tia erau unii dintre factorii care au condus la revizuirea nu numai a diagnosticului schizofreniei, ci la revizuirea \xc3\xaentregului manual DSM, av\xc3\xa2nd ca rezultat publicarea DSM-III \xc3\xaen 1980._NEWLINE_Termenul de schizofrenie este adesea confundat cu ideea c\xc4\x83 bolnavii ar avea o \xe2\x80\x9epersonalitate scindat\xc4\x83\xe2\x80\x9d. De\xc8\x99i unii oameni diagnostica\xc8\x9bi cu schizofrenie pot auzi voci \xc8\x99i pot crede c\xc4\x83 vocile sunt personalit\xc4\x83\xc8\x9bi distincte, schizofrenia nu implic\xc4\x83 fenomenul ca o persoan\xc4\x83 s\xc4\x83 schimbe mai multe personalit\xc4\x83\xc8\x9bi distincte. Confuzia porne\xc8\x99te \xc3\xaen parte din interpretarea literal\xc4\x83 a termenului bleulerian de schizofrenie (Bleuler ini\xc8\x9bial a corelat schizofrenia cu disocierea \xc8\x99i a inclus personalitatea scindat\xc4\x83 \xc3\xaen categoria proprie pentru schizofrenie). Tulburarea disociat\xc4\x83 de identitate (a avea o \xe2\x80\x9epersonalitate scindat\xc4\x83\xe2\x80\x9d) a fost de asemenea confundat\xc4\x83 deseori cu diagnosticul de schizofrenie \xc3\xaen conformitate cu criteriile laxe din DSM-II. Primul abuz al termenului pentru a desemna \xe2\x80\x9epersonalitatea scindat\xc4\x83\xe2\x80\x9d a ap\xc4\x83rut \xc3\xaentr-un articol al poetului T. S. Eliot din anul 1933.\n_START_SECTION_\nPuncte de vedere alternative\n_START_PARAGRAPH_\nProf. Thomas Szasz, MD, care se opune trat\xc4\x83rii bolilor mintale, arat\xc4\x83 sarcastic duplicitatea cu care sunt judecate aceste simptomele caracteristice pentru schizofrenie:_NEWLINE_\xe2\x80\x9eDac\xc4\x83 vorbe\xc8\x99ti cu Dumnezeu \xc3\xaenseamn\xc4\x83 c\xc4\x83 te rogi; dac\xc4\x83 Dumnezeu \xc3\xae\xc8\x9bi vorbe\xc8\x99te, suferi de schizofrenie. Dac\xc4\x83 \xc3\xae\xc8\x9bi vorbesc mor\xc8\x9bii \xc3\xaenseamn\xc4\x83 c\xc4\x83 e\xc8\x99ti spiritist; dac\xc4\x83 tu le vorbe\xc8\x99ti mor\xc8\x9bilor, atunci e\xc8\x99ti schizofrenic.\xe2\x80\x9d_NEWLINE_\xe2\x80\x94Thomas Szasz, The Second Sin\n_START_SECTION_\n\xc3\x8en societate \xc8\x99i cultur\xc4\x83\n_START_PARAGRAPH_\n\xc3\x8en anul 2002 termenul japonez pentru schizofrenie a fost schimbat din Seishin-Bunretsu-By\xc5\x8d\xe3\x80\x80\xe7\xb2\xbe\xe7\xa5\x9e\xe5\x88\x86\xe8\xa3\x82\xe7\x97\x85 (boala-scind\xc4\x83rii-min\xc8\x9bii) \xc3\xaen T\xc5\x8dg\xc5\x8d-shitch\xc5\x8d-sh\xc5\x8d\xe3\x80\x80\xe7\xb5\xb1\xe5\x90\x88\xe5\xa4\xb1\xe8\xaa\xbf\xe7\x97\x87 (tulburare de integrare) pentru a reduce stigmatizarea produs\xc4\x83 de acest termen. Noul nume a fost inspirat de modelul bio-psiho-social; el a m\xc4\x83rit procentul pacien\xc8\x9bilor care erau informa\xc8\x9bi asupra acestui diagnostic de la 37% la 70% de-a lungul a trei ani._NEWLINE_\xc3\x8en Statele Unite ale Americii costul schizofreniei \xe2\x80\x94 incluz\xc3\xa2nd costurile directe (pacien\xc8\x9bi trata\xc8\x9bi ambulatoriu, pacien\xc8\x9bi interna\xc8\x9bi, medicamente \xc8\x99i \xc3\xaengrijire pe termen lung) \xc8\x99i costurile care nu sunt legate de medicin\xc4\x83 (aplicarea legii, reducerea productivit\xc4\x83\xc8\x9bii \xc8\x99i \xc8\x99omajul) \xe2\x80\x94 a fost estimat la 62,7 miliarde USD \xc3\xaen anul 2002. Cartea \xc8\x99i filmul O minte sclipitoare redau biografia lui John Forbes Nash, un matematician laureat la premiului Nobel care a fost diagnosticat cu schizofrenie._NEWLINE_Stigmatizarea social\xc4\x83 a fost identificat\xc4\x83 drept un obstacol major \xc3\xaen recuperarea pacien\xc8\x9bilor bolnavi de schizofrenie.\n_START_SECTION_\nViolen\xc8\x9ba\n_START_PARAGRAPH_\nIndivizii cu boli mentale severe, inclusiv schizofrenie, au un risc semnificativ mai mare de a fi victime ale infrac\xc8\x9biunilor violente \xc8\x99i nonviolente. Pe de alt\xc4\x83 parte, schizofrenia a fost uneori asociat\xc4\x83 cu o rat\xc4\x83 ridicat\xc4\x83 de ac\xc8\x9biuni violente, de\xc8\x99i ele sunt datorate \xc3\xaen mod primar folosirii drogurilor. Procentele omuciderilor corelate cu psihozele sunt similare celor legate de abuzul de substan\xc8\x9be \xc8\x99i merg \xc3\xaen paralel cu procentele generale din acea regiune. Ce rol are schizofrenia asupra violen\xc8\x9bei \xc3\xaen mod separat de abuzul de droguri r\xc4\x83m\xc3\xa2ne discutabil, dar anumite aspecte ale biografiilor unor indivizi sau anumite st\xc4\x83ri mentale se pot num\xc4\x83ra printre factorii cauzatori de violen\xc8\x9b\xc4\x83._NEWLINE_Rapoartele jurnalistice referitoare la schizofrenie tind s\xc4\x83 graviteze \xc3\xaen jurul unor acte de violen\xc8\x9b\xc4\x83 rare dar neobi\xc8\x99nuite. Mai mult, \xc3\xaentr-o popula\xc8\x9bie mare \xc8\x99i reprezentativ\xc4\x83 studiat\xc4\x83 \xc3\xaen anul 1999, 12,8% din americani credeau c\xc4\x83 suferinzii de schizofrenie au o probabilitate foarte \xc3\xaenalt\xc4\x83 de a comite ac\xc8\x9biuni violente \xc3\xaempotriva altor persoane, iar 48,1% considerau c\xc4\x83 acest lucru este doar probabil. Peste 74% au r\xc4\x83spuns c\xc4\x83 suferinzii de schizofrenie fie \xe2\x80\x9enu prea sunt \xc3\xaen stare\xe2\x80\x9d fie \xe2\x80\x9enu sunt deloc capabili\xe2\x80\x9d de a decide asupra propriului tratament, iar 70,2% au afirmat acelea\xc8\x99i lucruri cu privire la a decide asupra banilor proprii. Adep\xc8\x9bii ideii c\xc4\x83 suferinzii de psihoz\xc4\x83 sunt violen\xc8\x9bi s-au dublat fa\xc8\x9b\xc4\x83 de anii '50, conform unei meta-analize."